**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Ostrovné lúčky (ďalej len „návrh nariadenia vlády“), je splnenie požiadavky vyplývajúcej z čl. 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Tento proces je potrebné urýchliť aj vzhľadom na konanie o porušení vedené zo strany Európskej komisie, ktoré sa týka nedostatočného vyhlasovania lokalít európskeho významu a schvaľovania programov starostlivosti (konanie č. 2019/2141 v štádiu formálneho oznámenia).

Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu (CHA) Ostrovné lúčky, ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000.

Súčasťou CHA Ostrovné lúčky sú tri územia európskeho významu. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení zákona č. 356/2019 Z. z. (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít, obstaraným Ministerstvom životného prostredia Slovenskej republiky (MŽP SR) a prerokovaným s Ministerstvom pôdohospodárstva a rozvoja vidieka Slovenskej republiky.

Prvým územím je SKUEV0269 Ostrovné lúčky, ktoré bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (Ú. v. EÚ L 12, 15.1.2008) (ďalej len „rozhodnutie 2008/26/ES“). Rozhodnutie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom (Ú. v. EÚ L 28, 31.1.2020) (ďalej len „vykonávacie rozhodnutie (EÚ) 2020/98“).

Druhým územím je SKUEV1269 Ostrovné lúčky, ktoré bolo zaradené do opatrenia Ministerstva životného prostredia Slovenskej republiky z 29. novembra 2018 č. 1/2018, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu v znení opatrenia č. 1/2017 (ďalej len „opatrenie MŽP SR č. 1/2018“) a do vykonávacieho rozhodnutia Komisie 2013/24/EÚ zo 16. novembra 2012, ktorým sa prijíma štvrtý aktualizovaný zoznam lokalít európskeho významu v panónskom biogeografickom regióne (Ú. v. EÚ L 24, 26.1.2013) (ďalej len „vykonávacie rozhodnutie 2013/24/EÚ“). Vykonávacie rozhodnutie 2013/24/EÚ bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98.

Tretím územím je SKUEV2269 Ostrovné lúčky, ktoré bolo zaradené do opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu (ďalej len „opatrenie MŽP SR č. 1/2017“), ako aj do vykonávacieho rozhodnutia Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne (Ú. v. EÚ L 7, 9.1.2019) (ďalej len „vykonávacie rozhodnutie (EÚ) 2019/16“). Vykonávacie rozhodnutie (EÚ) 2019/16 bolo ďalej aktualizované aktuálne účinným vykonávacím rozhodnutím (EÚ) 2020/98.

Názov územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009.

Na časti CHA Ostrovné lúčky sa nachádza existujúca prírodná rezervácia (PR) Ostrovné lúčky vyhlásená výnosom Ministerstva kultúry Slovenskej socialistickej republiky č. 1160/1988-32 o štátnych prírodných rezerváciách s účinnosťou od 1.9.1988, na výmere 56,29 ha so štvrtým stupňom ochrany. Na ďalšej časti sa nachádza PR Dunajské ostrovy, vyhlásená vyhláškou Krajského úradu životného prostredia v Bratislave č. 7/2002, ktorou sa vyhlasuje prírodná rezervácia Dunajské ostrovy, zmenenou vyhláškou Krajského úradu životného prostredia v Bratislave č. 4/2007, ktorou sa vyhlasuje prírodná rezervácia Dunajské ostrovy s účinnosťou od 1.12.2007, na výmere 220,5 ha s piatym stupňom ochrany. Vyhlásením CHA Ostrovné lúčky budú obidve PR zrušené a stanú sa súčasťou zón CHA Ostrovné lúčky (PR Ostrovné lúčky súčasťou zóny B a PR Dunajské ostrovy súčasťou zóny A).

Výmera navrhovaného CHA Ostrovné lúčky je 674,39 ha. Celková výmera stanovená vo výnose MŽP SR č. 3/2004 – 5.1 pre SKUEV0269 Ostrovné lúčky (613,56 ha), v opatrení MŽP SR č. 1/2018 pre SKUEV1269 Ostrovné lúčky (12,43 ha) a v opatrení MŽP SR č. 1/2017 pre SKUEV2269 Ostrovné lúčky (15 ha) bola navýšená z dôvodu aktualizácie priebehu hranice na parcelný stav, scelenia územia so zahrnutím častí územia s výskytom biotopov európskeho významu a ako kompenzačné opatrenia za záber biotopov pod plánovaným úsekom diaľnice D4.

V navrhovanom CHA Ostrovné lúčky sa podľa § 30 ods. 7 zákona navrhuje zóna A s piatym stupňom ochrany podľa § 16 zákona (235,24 ha), zóna B so štvrtým stupňom ochrany (68,67 ha), podľa § 15 zákona, zóna C s tretím stupňom ochrany (22,07 ha) podľa § 14 zákona a zóna D s druhým stupňom ochrany podľa § 13 zákona (348,41 ha). Stupne ochrany stanovené podľa výnosu MŽP SR č. 3/2004 – 5.1 (SKUEV0269 Ostrovné lúčky), opatrenia MŽP SR č. 1/2018 (SKUEV1269 Ostrovné lúčky) a opatrenia MŽP SR č. 1/2017 (SKUEV2269 Ostrovné lúčky) boli v navrhovaných zónach upravené tak, aby bolo možné dosiahnuť ciele ochrany.

Ochranné pásmo CHA Ostrovné lúčky sa nevyhlasuje. CHA Ostrovné lúčky sa približne na 99 % prekrýva s Chráneným vtáčím územím SKCHVU007 Dunajské luhy, Chránenou krajinnou oblasťou Dunajské luhy a ramsarskou lokalitou Dunajské luhy, ktorá je chránená v zmysle Dohovoru o mokradiach majúcich medzinárodný význam predovšetkým ako biotopy vodného vtáctva (tzv. Ramsarský dohovor).

Účelom vyhlásenia navrhovaného CHA Ostrovné lúčky je zabezpečenie priaznivého stavu predmetu ochrany CHA Ostrovné lúčky, ktorým sú štyri biotopy európskeho významu Ls1.1 Vŕbovo-topoľové nížinné lužné lesy (91E0\*), Ls1.2 Dubovo-brestovo-jaseňové nížinné lužné lesy (91F0), Tr1.1 Suchomilné travinno-bylinné a krovinové porasty na vápnitom substráte s významným výskytom druhov čeľade *Orchidaceae* (6210\*) a Vo2 Prirodzené eutrofné a mezotrofné stojaté vody s vegetáciou plávajúcich a/alebo ponorených cievnatých rastlín typu *Magnopotamion* alebo *Hydrocharion* (3150), dva biotopy národného významu: Lk10 Vegetácia vysokých ostríc a Vo7 Makrofytná vegetácia plytkých stojatých vôd (*Ranunculion aquatilis*), biotopy jedenástich druhov živočíchov európskeho významu: vážka (*Leucorrhinia pectoralis*), plocháč červený (*Cucujus cinnaberinus*), roháč obyčajný (*Lucanus cervus*), fuzáč veľký (*Cerambyx cerdo*), lopatka dúhová (*Rhodeus sericeus amarus*), hrebenačka vysoká (*Gymnocephalus baloni*), hrúz bieloplutvý/Vladykov (*Gobio albipinnatus*), kunka červenobruchá (*Bombina bombina*), mlok dunajský (*Triturus dobrogicus*), netopier obyčajný (*Myotis myotis*) a bobor vodný (*Castor fiber*), biotopy štyroch druhov živočíchov národného významu užovka stromová (*Elaphe longissima*), ucháč sivý (*Plecotus austriacus*), netopier vodný (*Myotis daubentoni*) a netopier pozdný (*Eptesicus serotinus*) a biotopy desiatich druhov rastlín národného významu: červenohlav ihlanovitý (*Anacamptis pyramidalis*), dub sivý (*Quercus pedunculiflora*), lucerna tesálska (*Medicago monspeliaca*), pokrut jesenný (*Spiranthes spiralis*), rezavka aloovitá (*Stratiotes aloides*), vranček švajčiarsky (*Lycopodioides helveticum*), vstavač obyčajný (*Orchis morio*), vstavač ploštičný (*Orchis coriophora*), vstavač počerný (*Orchis ustulata*) a žltavka končistá (*Blackstonia acuminata*). Predmetom ochrany v území je aj zachovanie typického rázu lužnej krajiny, ktorá vznikla činnosťou rieky nížinného typu a ktorú tvorí mozaika lužných lesov, suchých a vlhkých lúk a riečnych ramien. V zóne A, kde platí piaty stupeň ochrany, je účelom vyhlásenia aj zabezpečenie ochrany prirodzených procesov a umožnenie prirodzeného vývoja prírodných spoločenstiev.

Oproti predmetu ochrany uvedenom vo výnose MŽP SR č. 3/2004 – 5.1 (SKUEV0269 Ostrovné lúčky), v opatrení MŽP SR č. 1/2018 (SKUEV1269 Ostrovné lúčky) a v opatrení MŽP SR č. 1/2017 (SKUEV2269 Ostrovné lúčky) bol z predmetu ochrany vylúčený druh býčko (*Proterorhinus marmoratus*), ktorý sa v území nevyskytuje. Ako predmet ochrany CHA Ostrovné lúčky boli doplnené biotopy a druhy národného významu.

Ciele ochrany CHA Ostrovné lúčky sú stanovené v projekte ochrany spracovanom ako podklad na vyhlásenie CHA Ostrovné lúčky a sú rozpracované v programe starostlivosti. Program starostlivosti o CHA Ostrovné lúčky je spoločne s projektom ochrany zverejnený na webovom sídle ŠOP SR <http://www.sopsr.sk/chaostrovnelucky/>.

Územie navrhovaného CHA Ostrovné lúčky je vymedzené slovným opisom hraníc, zoznamom parciel a mapovým vymedzením. Vyhlásenie CHA Ostrovné lúčky nie je v rozpore s územnoplánovacou dokumentáciou platnou pre príslušné územie, v ktorej je navrhovaný CHA Ostrovné lúčky hodnotený v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť CHA Ostrovné lúčky bol, ako súčasť európskej sústavy chránených území Natura 2000, v zmysle § 50 zákona oznámený Okresným úradom Bratislava dňa 28. mája 2018. Pripomienky k  zámeru vznesené zo strany dotknutých subjektov boli prerokované a zapracované do materiálu. Následne ŠOP SR v súčinnosti s MŽP SR upravila ciele ochrany CHA Ostrovné lúčky v zmysle rokovaní s EK a upozornení EK v rámci konania o porušení č. 2019/2141.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Potrebné sú finančné prostriedky na označenie CHA Ostrovné lúčky v zmysle zákona a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších (ďalej len „vyhláška č. 24/2003 Z. z.“), ktoré sú zabezpečené v rozpočte kapitoly MŽP SR, a to v rozpočte ŠOP SR, príspevkovej organizácii v zriaďovacej pôsobnosti MŽP SR. Vyhlásením CHA Ostrovné lúčky dôjde k obmedzeniu bežného obhospodarovania v zmysle § 61 zákona. Finančné prostriedky na finančnú náhradu v zmysle § 61e sú zabezpečené v rozpočte verejnej správy v kapitole Ministerstva vnútra Slovenskej republiky.

Predkladaný materiál je bez vplyvov na manželstvo, rodičovstvo a rodinu, podnikateľské prostredie, informatizáciu spoločnosti, služby verejnej správy pre občana a bez sociálnych vplyvov. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

Vyhlasuje sa CHA Ostrovné lúčky. Súčasťou CHA Ostrovné lúčky sú tri územia európskeho významu: SKUEV0269 Ostrovné lúčky, ktoré bolo do národného zoznamu území európskeho významu zaradené výnosom MŽP SR č. 3/2004-5.1; SKUEV1269, ktoré bolo do národného zoznamu území európskeho významu zaradené opatrením MŽP SR č. 1/2018 a SKUEV2269, ktoré bolo do národného zoznamu území európskeho významu opatrením MŽP SR č. 1/2017.

Vymedzuje sa územie CHA Ostrovné lúčky prostredníctvom katastrálneho územia a príslušného okresu, ďalej sa uvádza výmera CHA Ostrovné lúčky a kde je možné nájsť podklady, v ktorých je zakreslená hranica CHA Ostrovné lúčky. Pre potreby praxe budú na Okresnom úrade Bratislava uložené grafické podklady, v ktorých je zakreslená hranica CHA Ostrovné lúčky. Ďalším zdrojom informácií o CHA Ostrovné lúčky a o vymedzení jeho hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše CHA Ostrovné lúčky po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územie je predmetom evidencie katastra nehnuteľností. V zmysle § 51 ods. 5 zákona správa katastra nehnuteľností na základe podkladov predložených MŽP SR vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie CHA Ostrovné lúčky evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“). Spôsob vymedzenia hranice CHA Ostrovné lúčky v prílohe tvorí popisná časť, zoznam parciel a mapa CHA Ostrovné lúčky. Ciele ochrany, opatrenia na dosiahnutie cieľov ochrany CHA Ostrovné lúčky a zásady využívania územia upravuje program starostlivosti o CHA Ostrovné lúčky podľa § 54 ods. 5 zákona.

V súlade s požiadavkami na obsahové náležitosti všeobecne záväzného právneho predpisu, ktorým sa vyhlasuje územie európskeho významu za osobitne chránené územie v zmysle smernice 92/43/EHS v platnom znení, sa v rámci podrobností o územnej ochrane vymedzuje aj názov lokality, teda názov územia európskeho významu, ktoré má byť vyhlásené za chránené územie, všeobecný účel vyhlásenia chráneného územia a uvádza sa údaj o tom, akým spôsobom budú pre toto územie zavádzané a realizované ochranné opatrenia.

**K § 2 a prílohe č. 2**

Upravujú sa účel a predmet ochrany CHA Ostrovné lúčky. CHA Ostrovné lúčky je navrhovaný z dôvodu ochrany štyroch biotopov európskeho významu Ls1.1 Vŕbovo-topoľové nížinné lužné lesy (91E0\*), Tr1.1 Suchomilné travinno-bylinné a krovinové porasty na vápnitom substráte s významným výskytom druhov čeľade *Orchidaceae* (6210\*), Ls1.2 Dubovo-brestovo-jaseňové nížinné lužné lesy (91F0) a Vo2 Prirodzené eutrofné a mezotrofné stojaté vody s vegetáciou plávajúcich a/alebo ponorených cievnatých rastlín typu *Magnopotamion* alebo *Hydrocharion* (3150), dvoch biotopov národného významu Lk10 Vegetácia vysokých ostríc a Vo7 Makrofytná vegetácia plytkých stojatých vôd (*Ranunculion aquatilis*) biotopov jedenástich druhov živočíchov európskeho významu: vážka (*Leucorrhinia pectoralis*), plocháč červený (*Cucujus cinnaberinus*), roháč obyčajný (*Lucanus cervus*), fuzáč veľký (*Cerambyx cerdo*), lopatka dúhová (*Rhodeus sericeus amarus*), hrebenačka vysoká (*Gymnocephalus baloni*), hrúz bieloplutvý/ Vladykov (*Gobio albipinnatus*), kunka červenobruchá (*Bombina bombina*), mlok dunajský (*Triturus dobrogicus*), netopier obyčajný (*Myotis myotis*) a bobor vodný (*Castor fiber*), biotopov štyroch druhov živočíchov národného významu: užovka stromová (*Elaphe longissima*), ucháč sivý (*Plecotus austriacus*), netopier vodný (*Myotis daubentoni*) a netopier pozdný (*Eptesicus serotinus*), biotopov desiatich druhov rastlín národného významu červenohlav ihlanovitý (*Anacamptis pyramidalis*), dub sivý (*Quercus pedunculiflora*), lucerna tesálska (*Medicago monspeliaca*), pokrut jesenný (*Spiranthes spiralis*), rezavka aloovitá (*Stratiotes aloides*), vranček švajčiarsky (*Lycopodioides helveticum*), vstavač obyčajný (*Orchis morio*), vstavač ploštičný (*Orchis coriophora*), vstavač počerný (*Orchis ustulata*) a žltavka končistá (*Blackstonia acuminata*).

Predmetom ochrany v území je aj zachovanie typického rázu lužnej krajiny, ktorá vznikla činnosťou rieky nížinného typu a ktorú tvorí mozaika lužných lesov, suchých a vlhkých lúk a riečnych ramien.

Podľa § 2 ods. 2 písm. t) zákona prioritný biotop je biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Prioritné biotopy sú označené symbolom \*.

Biotopy európskeho významu a biotopy národného významu sú označené v súlade s prílohou č. 1 k vyhláške č. 24/2003 Z. z.

Druhy, ktorých biotopy sú predmetom ochrany územia, sú zaradené do prílohy č. 4 a do prílohy č. 5 k vyhláške 24/2003 Z. z.

**K § 3**

V CHA Ostrovné lúčky sa vyhlasujú podľa § 30 ods. 7 zákona zóny A, B, C a D. Zóna A s navrhovaným piatym stupňom ochrany podľa § 16 má výmeru 235,24 hektára, zóna B s navrhovaným štvrtým stupňom ochrany podľa § 15 zákona má výmeru 68,67 hektára, zóna C s navrhovaným tretím stupňom ochrany podľa § 14 má výmeru 22,07 hektára a zóna D s navrhovaným druhým stupňom ochrany podľa § 13 zákona má výmeru 348,41 ha.

**K § 4**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. marec 2021.